Škola mrežnih tehnologija

Potrebno je napraviti bazu podataka za školu mrežnih tehnologija. Ova škola u svojoj ponudi ima više kurseva. Za svaki **kurs** se čuva naziv kursa, nivo, trajanje (broj časova) i cena kursa. Kursevi se održavaju u specijalizovanim učionicama koje se nalaze u zgradi ove škole. Svaka **učionica** ima svoj broj i naziv, a potrebno je još imati informaciju o tome na kome se spratu nalazi, kapacitetu (broj mesta) i broju računara. Učionice uglavnom imaju i dodatnu mrežnu opremu (kao što su ruteri, svičevi itd.) Za svu **dodatnu opremu** je potrebno čuvati tip uređaja, proizvođača, model i datum nabavke. Svaki kurs se održava u jednoj učionici. Za svaki od kurseva je zadužen jedan ili više instruktora, pri čemu svaki instruktor može držati više kurseva. Za **instruktore** je neophodno čuvati njihov ID broj (jedinstven na nivou škole), ime, inicijal srednjeg imena, prezime, datum rođenja, stručnu spremu, datum sticanja diplome, broj telefona, e-mail adresu i platu. Kurseve pohađaju polaznici. Za sve **polaznike** je potrebno čuvati JMBG, ime, prezime, e-mail, broj telefona i adresu. Jedan polaznik može pohađati više kurseva. Za kurseve je potrebno imati informaciju o broju polaznika. Za svaki kurs koji polaznik pohađa je potrebno sačuvati datum upisa na taj kurs i ostvareni popust (ukoliko postoji).